Document ID: 32001R1621

Kommissionens forordning (EF) nr. 1621/2001
af 8. august 2001
om ændring af forordning (EF) nr. 1661/1999 for så vidt angår eksportcertifikatet for landbrugsprodukter og fortegnelsen over toldsteder, hvor produkter kan angives til fri omsætning i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 737/90 af 22. marts 1990 om betingelser for indførsel af landbrugsprodukter med oprindelse i tredjelande som følge af ulykken på kernekraftværket i Tjernobyl(1), senest ændret ved forordning (EF) nr. 616/2000(2), særlig artikel 6, og
ud fra følgende betragtninger:
(1) I henhold til artikel 1, stk. 3, litra b), i forordning (EF) nr. 1661/1999 af 27. juli 1999 om gennemførelsesbestemmelser til Rådets forordning (EØF) nr. 737/90 om betingelser for indførsel af landbrugsprodukter med oprindelse i tredjelande som følge af ulykken på kernekraftværket i Tjernobyl(3), ændret ved forordning (EF) nr. 1627/2000(4), må de produkter, der er anført i bilag I til forordningen, kun angives til fri omsætning i modtagerlandet på et begrænset antal toldsteder. Listen over disse toldsteder findes i bilag III til forordning (EF) nr. 1661/1999.
(2) På foranledning af de kompetente myndigheder i Tyskland er det relevant at tilføje en række toldsteder inden for Tysklands territorium til denne liste.
(3) Et inspektionshold fra Levnedsmiddel- og Veterinærkontoret foretog i juni 2000 et kontrolbesøg i Bulgarien med henblik på at vurdere foranstaltninger, som er gennemført for at kontrollere den radioaktive kontamination af fødevarer, herunder især vilde svampe.
(4) I en rapport, udfærdiget på baggrund af kontrolbesøget, anbefales det at ændre eksportcertifikatet i bilag II til forordning (EF) nr. 1661/1999 med henblik på at sikre, at en uafhængig og bemyndiget person udtager repræsentative prøver af partier af svampe, som er bestemt til eksport til Fællesskabet.
(5) Forordning (EF) nr. 1661/1999 bør derfor ændres i overensstemmelse hermed.
(6) De i denne forordning fastsatte foranstaltninger er i overensstemmelse med udtalelse fra det udvalg, som er nedsat i medfør af artikel 7 i forordning (EF) nr. 737/90 -
UDSTEDT FØLGENDE FORORDNING:
Artikel 1
I forordning (EF) nr. 1661/1999 foretages følgende ændringer:
1) Bilag II affattes som angivet i bilag I til nærværende forordning.
2) Bilag III affattes som angivet i bilag II til nærværende forordning.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. august 2001.

Labels: 3
14
18
6